Fabriekswerker ernstig beseer toe band ontplofArgieffoto ŉ Man is in ŉ kritieke toestand nadat ŉ vragmotor se band in sy gesig ontplof het in ŉ fabriek in Spartan, Kemptonpark. Die vragmotor se band het in die fabriekswerker se gesig ontplof terwyl hy besig was om dit met lug te vul. Shawn Herbst, woordvoerder van Netcare 911, het gesê paramedici is Maandagmiddag omstreeks 16:59 ontbied na berigte van ŉ industriële ongeluk. Die fabriekswerker het ernstige beserings aan sy gesig, nek en ruggraat opgedoen. Hy het ook ernstige brandwonde opgedoen. Herbst vertel paramedici het die man op die toneel behandel en probeer stabiliseer. As gevolg van sy kritieke toestand is hy met die Netcare 7-helikopterambulans na ŉ hospitaal geneem vir verdere mediese behandeling. Die man is steeds in ŉ kritieke toestand in die intensiewe sorgeenheid.